კარლ ვეიერშტრასი

კარლ თეოდორ ვილჰელმ ვეიერშტრასი (გერმ. Karl Theodor Wilhelm Weierstraß; დ. 31 გჷმათუთა, 1815, ენიგერლო, პრუსიაშ ომაფე — ღ. 19 ფურთუთა, 1897, ბერლინი, პრუსიაშ ომაფე) — გერმანალი მათემატიკოსი. ფშხირას მიშინუანა მუჭოთ თეხანური მათემატიკური ანალიზიშ მუმას. ვეიერშტრასიქ წჷმარინუ უჭყვადუ ფუნქციაშ დო კომპლექსური ანალიზიშ რსული დეფინიცია, დანტკიცჷ ბოლცანო-კოშიშ დო ბოლცანო-ვეიერშტრასიშ თეორემეფი.

დებადჷ ნოღა ენიგერლოშ გოხოლუას, ვესტფალიაშ პროვინციას. გურაფულენდჷ ბონიშ უნივერსიტეტის, ნამუთ ვაუთებუ. უკულ გურაფა გაგინძორჷ მიუნსტერიშ აკადემიას. ოგურუანდჷ მათემატიკას, ფიზიკას, ბოტანიკას, გიმნასტიკას მიუნსტერიშ დო ბრანევოშ  გიმნაზიეფს.

1854 წანას ვეიერშტრასიქ მიპალუ საპატიო დოქტორიშ ხარისხი კენიგსბერგიშ უნივერსიტეტიშე. 1864 წანაშე რდჷ ბერლინიშ უნივერსიტეტიშ პროფესორი.

კარლ ვეიერშტრასიქ ღურუ პნევმონიათ 1897 წანაშ 19 ფურთუთას, 81 წანერქ. ვეიერშტრასიშ ჯოხონობაშ რე ართ-ართი კრატერი თუთას დო ართი ასტეროიდი. 1992 წანას ბერლინს დირსხუ ვეიერშტრასიშ ჯოხონობაშ გჷმორინაფონი ანალიზიშ დო სტოქასტიკაშ ინსტიტუტიქ.

გიშნაგორა პუბლიკაციეფი
 Zur Theorie der Abelschen Funktionen (1854)
 Theorie der Abelschen Funktionen (1856)
 Abhandlungen-1 , Math. Werke. Bd. 1. Berlin, 1894
 Abhandlungen-2 , Math. Werke. Bd. 2. Berlin, 1895
 Abhandlungen-3 , Math. Werke. Bd. 3. Berlin, 1903
 Vorl. ueber die Theorie der Abelschen Transcendenten , Math. Werke. Bd. 4. Berlin, 1902
 Vorl. ueber Variationsrechnung, Math. Werke. Bd. 7. Leipzig, 1927

რესურსეფი ინტერნეტის
 კარლ ვეიერშტრასი ენციკლოპედია ბრიტანიკას

 კარლ ვეიერშტრასი MacTutor History of Mathematics archive-ის
 ვეიერშტრასიშ ნახანდეფიშ ციფრული ვერსიეფი

კატეგორია:გერმანალეფი
კატეგორია:გერმანალი მათემატიკოსეფი